Clemens, episcopus, servus servorum Dei, dilecto filio priori Sancti Porciani, Claromontensis diocesis, salutem et apostolicam benedictionem. Peticio dilecti filii Petri, abbatis monasterii Mauziacensis, ordinis Sancti Benedicti, Clarom. dyoc., nobis exhibita, continebat quod cum ipse in Bernardum Seguini, Golferon Boysson, Petrum de Bormont, Johannem de Corteys, Micheletum de Ryomo, Guillelmum de Monflor et quosdam alios monachos ipsius monasterii, pro eo quod colligacionem inter se fecerunt contra eum, ac proprium quod iidem in animarum suarum periculum retinebant, in manibus ejusdem abbatis, ab eodem diligenter moniti, resignare contumaciter denegarunt; cum hoc esset ita notorium quod nulla poterat tergiversatione celari, excommunicacionis sententiam auctoritate propria, exigente justitia, promulgasset, iidem nichilominus hujusmodi sententiam damnabiliter contempnentes, sic ligati, divina officia celebrare, quin pocius quantum in eis est prophanare presumunt, in sue salutis dispendium et scandalum aliorum. Quare fuit nobis ex parte ipsius abbatis humiliter supplicatum, ut dictam sententiam robur faceremus firmitatis debitum obtinere, ac dictos monachos de temeritate hujusmodi pena canonica castigari. Quocirca discrecioni tue per apostolica scripta mandamus quatinus sententiam ipsam, sicut racionabiliter est prolata, facias auctoritate nostra usque ad satisfactionem condignam, appellatione remota, inviolabiliter observari. Datum Perusii, X [kal. julii], pontificatus nostri anno primo.